བཤད་འཁྲུལ་འཁོར་སོ་གཉིས་དང་། བིརྺ་པ་དང་ས་ཆེན་མཇལ་བའི་ལོ་རྒྱུས་རྗེ་བཙུན་གྱིས་སྒ་ཐེང་ལ་བསྐུར་བ་ཡིན་ཟེར་བ་སོགས་བྲི་བ་དང་། ས་པཎ་གྱི་དཀར་ཆག་དང་། ཟངས་ཚའི་ཟིན་བྲིས་སོགས་མེད་མི་རུང་གི་ཡི་གེ་དུ་མ་འདོར་བ་ནི་ཤིན་ཏུ་མི་རིགས་ཏེ། རང་བྱིན་རླབས་ཀྱི་དམིགས་པ་ཉེར་དགུ་ནི། སམྦུ་ཊིའི་རྒྱུད་འཆད་པའི་དུས་སུ་གསུངས་པའི་ཞལ་ཤེས་ཡིན་གྱི། ལམ་འབྲས་ཀྱི་མན་ངག་མ་ཡིན་པའི་ཕྱིར་དང་། བླ་མ་རིན་འབྱུང་མ་ནི། དོན་དང་ལག་ལེན་ཚང་བར་བླ་མའི་རྣལ་འབྱོར་ཐུན་མོང་མ་ཡིན་པ་ལས་འབྱུང་བས། འདིར་མེད་ཀྱང་མན་ངག་མ་ཚང་བའི་སྐྱོན་མེད་ལ། ཅི་ནས་བགྲང་བར་བྱེད་ནའང་། དམར་གྱི་ཡི་གེ་དག་གི་གསེབ་ཏུ་བགྲང་བར་བྱ་བ་ཡིན་པའི་ཕྱིར་དང་། གེགས་སེལ་གྱི་ཡི་གེ་བཞིའི་ཞལ་གདམས་ནི། རྣལ་འབྱོར་གྱི་འཕྲིན་ལས་སོ་གཉིས་ངོས་འཛིན་པ་ན། ལུས་ཀྱི་འཕྲིན་ལས་ཉི་ཤུ། རླུང་གི་འཕྲིན་ལས་བདུན། ཐུན་མོང་གི་འཕྲིན་ལས་ལྔ། ཞེས་སོགས་འདིར་མ་གྲགས་ཤིང་། ཞ་མའི་ལུང་ལ་གྲགས་པ་མང་དུ་སྣང་བས། རང་གཞན་གྱི་ལུགས་མ་ཕྱེད་པར་སྣང་བའི་ཕྱིར་དང་། བླ་མ་དམ་པ་ལ་ཞ་མའི་ལུགས་ཀྱི་ཕྱག་དཔེ་ཡང་ཡོད་པས། དེས་ཐུན་མོང་མ་ཡིན་པ་མི་འགྲུབ་པའི་ཕྱིར་དང་། སྦས་བཤད་འཁྲུལ་འཁོར་སོ་གཉིས་ནི། མང་མཁར་བྱ་ཚ་ལུང་པའི་བླ་མ་རྒྱལ་མཚན་འབུམ་ལ་བླ་མ་དམ་པས་གསན་ཏེ་ཕྱིས་བྱུང་བ་ཡིན་པས་མེད་མི་རུང་གི་རྩ་བའི་མན་ངག་མ་ཡིན་པའི་ཕྱིར་དང་། བིརྺ་པ་དང་ས་ཆེན་མཇལ་བའི་ལོ་རྒྱུས་རྗེ་བཙུན་གྱིས་སྒ་འཐེང་ལ་བསྐུར་བ་ཡིན་ཟེར་བ་ནི། དེང་སང་གི་དབང་རྒྱུད་གདམ་ངག་བསམ་གྱིས་མི་ཁྱབ་པ་ཇི་སྙེད་པ། ས་ཆེན་གྱིས་རྗེ་བཙུན་སྐུ་མཆེད་ལ་བརྒྱུད་དེ་བརྒྱུད་པ་འདེད་པ་དང་། ཡི་གེ་དེར་བིརྺ་པ་དང་ས་ཆེན་མཇལ་ལུགས་ཙམ་ཡང་གཏན་མ་ཐོས་པར། རྗེས་སུ་གཞན་ལ་དྲི་དགོས་པར་བྱུང་ཞིང་། དེའང་བྱིས་པ་འདི་ཚོ་ཁྱོད་དྲི་བའི་དུས་ཤིག་འོང་གིས་དེ་ཙ་ན་ཟློས་གསུངས་ཟེར་བ་ཤིན་ཏུ་འགལ་ཏེ། རྣམ་འཇོམས་བིར་ལུགས་སོགས་རྣལ་འབྱོར་དབང་ཕྱུག་ཁོ་ན་ལ་དངོས་སུ་གསན་པའི་གདམ་ངག་ཁྱད་པར་ཅན་བསམ་གྱིས་མི་ཁྱབ་པ་རྣམས་བརྒྱུད་པ་གང་ལ་བརྒྱུད་ཙམ་ཡང་རྩད་གཅོད་མི་ནུས་པའི་བྱིས་པས། དབང་བརྒྱུད་གདམ་ངག་འདི་ཙམ་འཁྲུལ་པ་མེད་པར་ཇི་ལྟར་ལེན་ནུས། དེའི་ཕྱིར་ལོ་རྒྱུས་འདི་ནི་རྫུན་མ་ཁོ་ན་ཡིན་པར་ཐེ་ཚོམ་མེད་དོ། །ས་པཎ་གྱི་ཁྲིད་ཀྱི་དཀར་ཆག་ནི་ངན་རྟོག་གིས་སྤངས་པར་སྣང་མོད། ཚད་མར་བསྒྲུབས་ཟིན་པའི་ཕྱིར་དང་། ཟངས་ཚའི་ཡི་གེ་སོགས་མེད་མི་རུང་གི་ཡི་གེ་དུ་མ་ནི་གཞན་གྱི་སྤྱོད་ཡུལ་དུ་མ་གྱུར་བར་ཟད་པའི་ཕྱིར་རོ། །དེའི་ཕྱིར་འདིར་བྲིས་པའི་འདི་དག་ནི་སྒྲོ་བསྐུར་དང་བྲལ་བ་ཡིན་ནོ། །ཡང་ཟུར་དུ་གསུངས་པའི་མན་ངག་ལ། རྗེ་བཙུན་གྱིས་མཛད་པའི་བླ་མའི་རྣལ་འབྱོར། ཚར་གསུམ་ཁུག་པ། ཨཥྚའི་བྱད་ཟློག གོ་ཆ་ལྔ་སྲུང་། རྟེན་འབྲེལ་སྲུང་བ་རྣམས་སོ། །རྟེན་འབྲེལ་སྲུང་བའི་ཆ་ལག་རྨི་ལམ་ངན་པ་ཞི་བར་བྱ་བ་དང་ནད་ཞི་བར་བྱ་བ་དང་། དགྲ་ཞི་བར་བྱ་བ་ཡོད་གསུངས་པས་བཙལ་ལོ། །ལམ་སྐོར་ལྷག་མ་བརྒྱད་ལ་ཟབ་པའི་ཚུལ་དགུ་རྗེ་བཙུན་གྱིས་མཛད་པ། མར་མེའི་རྩེ་མོ་ལྟ་བུའི་མན་ངག་མཚོ་སྐྱེས་རྡོ་རྗེས་མཛད་པ། གཏུམ་པོ་ལམ་རྫོགས་ཀྱི་གསལ་བྱེད་རྗེ་བཙུན་གྱིས་མཛད་པ། ཡོན་པོ་བསྲང་བའི་མན་ངག བསམ་མི་ཁྱབ་པ་ལྔས་ལམ་ཡོངས་སུ་རྫོགས་པའི་མན་ངག དེའི་ཡན་ལག་རྣལ་འབྱོར་རྟོགས་པའི་ས་དང་པོ། གེགས་སེལ་ལོག་ནོན་རྣམ་པ་ལྔའི་མན་ངག ལྷན་ཅིག་སྐྱེས་པའི་བསྒྲུབ་པ། དེའི་ཡན་ལག་ཕྱག་རྒྱའི་བརྟག་ཐབས། ཕྱག་རྒྱ་བསྟེན་ཐབས། གནད་ཁྱད་པར་ཅན་བླ་མའི་ཞལ་ལས་བྱུང་བ། མཆོད་རྟེན་དྲུང་ཐོབ་རྗེ་བཙུན་གྱིས་མཛད་པ། ཕྱག་རྒྱ་ལམ་རྫོགས་བརྒྱུད་པའི་ལོ་རྒྱུས་དང་བཅས་པ། ཡི་གེ་མེད་པ་དབྱིབས་དང་བཅས་པ་རྗེ་བཙུན་གྱིས་མཛད་པ། དེ་ཐམས་ཅད་ལ་ཉེ་བར་མཁོ་བ་གནད་དུ་ཆེ་བ་དྲུག ལམ་སྐོར་བྱུང་ཚུལ་ཞེས་བྱ་བའི་ཡི་གེ་ཆུང་ངུ་གཅིག བསམ་མི་ཁྱབ་ཀྱི་བརྒྱུད་པའི་ལོ་རྒྱུས་དཀར་སྟོན་ཆོས་འོད་ལ་བྱིན་རླབས་ཟིན་བྲིས། འདི་འབྲོག་མིའི་དངོས་སློབ་གཅིག་ཡིན། བར་སྟོན་གྱི་ལམ་སྐོར་ཟིན་བྲིས་ལ། མཆོད་རྟེན་དྲུང་ཐོབ། བསམ་མི་ཁྱབ། པདྨ་བའི་ལམ། ལྷན་ཅིག་སྐྱེས་གྲུབ། གཏུམ་མོ་ལམ་རྫོགས་རྣམས་ཀྱི་ཟིན་བྲིས་རེ་རེའོ། །འདི་རྣམས་གཤམ་ལ་འཁོར་འདས་དབྱེར་མེད་ཀྱི་ཟིན་བྲིས་སྦྲེལ་ཏེ་མཛད་བྱང་ཕྱོགས་གཅིག་ཏུ་སྦྱར་འདུག་གོ །ཡི་གེ་མེད་པའི་ཁྲིད་ཀྱི་དམིགས་པ་སྙག་སྙིང་པོ་རྒྱལ་མཚན་གྱིས་མཛད་པ། བསམ་མི་ཁྱབ་ཀྱི་ཟིན་བྲིས་ཆེན་མོ་རྣམས་སོ། །སྒོ་དྲུག་ཆོས་འབྲེལ་ལ། བར་ཆད་རྣམ་གསུམ་སྲུང་བ་གཅིག་ཏུ་བྱས་པའི་མན་ངག་གི་ཡི་གེ སྡུག་བསྔལ་གསུམ་བསལ་བྱེད་རྗེ་བཙུན་གྱིས་མཛད་པ། གཉུག་མ་དྲན་གསལ། ཟབ་མོ་མདོ་རྒྱུད་བསྲེ་བ་རྣམས་སོ། །དེ་ལྟར་ལམ་འབྲས་ལམ་སྐོར་ལྷག་མ་རྣམས་དང་བཅས་པའི་ཐོ་ཡིག་འདི། འགྲོ་བའི་བླ་མ་རྒྱལ་མཚན་དཀོན་མཆོག་གི་ཞབས་རྡུལ་སྤྱི་བོས་ལེན་པ་གཙང་བྱམས་པ་རྡོ་རྗེ་རྒྱལ་མཚན་གྱིས་ཤིང་ཕོ་རྟའི་ལོ་དབྱུག་པ་ཟླ་བའི་ཉེར་གསུམ་ལ་དཔལ་ས་སྐྱའི་ཆོས་གྲྭ་ཆེན་པོར་བྲིས་པའོ་ཞེས་འབྱུང་བ་ཡིན་ནོ། །དེ་རྣམས་ཀྱིས་ཡོངས་རྫོགས་བསྟན་པའི་རིན་པོ་ཆེའི་ཉམས་ལེན་གྱི་མན་ངག་གསུང་ངག་རིན་པོ་ཆེའི་བྱོན་ཚུལ་ཁོག་ཕུབ་དང་བཅས་པ་མ་ཚང་བ་མེད་པ་བསྟན་ཟིན་ཏོ། །དེ་ལྟར་བཤད་པའི་ཆོས་འབྱུང་ཁོག་ཕུབ་དེ་རྣམས་བློ་ནུས་དུས་སྐབས་ཆོས་ཐུན་རིང་ཐུང་སོགས་དང་སྦྱར་ཏེ་རྒྱས་འབྲིང་བསྡུས་གསུམ་དུ་དུམ་བུར་བཅད་དེ་སྟོན་པ་ཞུ། །འདིར་སྨྲས་པ། རབ་འབྱམས་སྡེ་སྣོད་གསུམ་དང་རྒྱུད་སྡེ་བཞིའི། །ཟབ་དོན་གཅིག་ཏུ་བསྡུས་པའི་ལམ་རིམ་མཆོག །གསུང་ངག་རིན་ཆེན་བྱུང་ཚུལ་ཁོག་ཕུབ་བཅས། །རྒྱས་པར་བཤད་པའི་བསྟན་བཅོས་འདི་ངོ་མཚར། ༡ །གཞན་ལས་རྨད་བྱུང་ལེགས་པར་བཤད་པའི་གཏམ། །སྔོན་བྱོན་གོང་མས་མང་དུ་བཤད་ཟིན་ཀྱང་། །དེ་ཀུན་གཅིག་ཏུ་བསྡུས་པའི་གསུང་རབ་འདི། །ངོ་མཚར་ལེགས་བཤད་འདུས་པའི་རྒྱ་མཚོ་ཡིན། ༢ །ཚུལ་འདི་སྔོན་སྦྱངས་བློ་མིག་ཆེར་གསལ་བས། །རྩོད་བྲལ་མཁས་པའི་གསུང་རབ་བརྗོད་དོན་ལས། །བླུན་པོའི་ཚིག་གིས་ནམ་ཡང་མི་མགུ་བའི། །དབྱངས་ཅན་ཟུར་མིག་སྙིང་ལ་སིམ་དེས་སྦྱར། ༣ །དིང་སང་འདི་ན་སྔགས་ལ་སྦྱངས་པ་ཉུང་། །འགའ་ཡང་ལྟོ་ཆོས་ལག་ལེན་ཕྲ་མོས་ཚིམ། །དེ་ཕྱིར་མདོ་སྔགས་རྒྱ་མཚོ་ལེགས་བཤད་གཏམ། །དོན་གཉེར་སྐྱེ་བོ་ཉིན་མོའི་སྐར་མ་ཙམ། ༤ །སྔོན་ཚེ་སྐལ་བཟང་བློ་གསལ་གཞོན་ནུ་རྣམས། །ཆོས་དང་བླ་མ་འཚོལ་བར་རྟག་ཏུ་བྲེལ། །དིང་སང་ཀུན་ཀྱང་ཟང་ཟིང་བསྒྲུབ་པ་ལ། །ངལ་བ་ལྷུར་ལེན་སྙིགས་མའི་དུས་འདི་མཚར། ༥ །དེ་ཕྱིར་བསྟན་པ་གསལ་ནུས་བཤེས་གཉེན་དང་། །བླུན་པོ་སྒོ་ཕུག་འཕྲིན་ཡང་མི་འཁྱོལ་བ། །ནོར་དང་ལྡན་ན་ཕྱི་མ་ལྷག་པར་འཛིན། །མཁས་པ་འགའ་ཞིག་ཡུལ་གྱི་དཔེས། ༦ །ངན་པས་མགྲིན་བསྒྲིགས་རྟག་པར་དམོད་པ་སོགས། །བསྟན་པ་ཉམས་པའི་སྣང་ཚུལ་སྣ་ཚོགས་ཀྱིས། །ཀྱེ་མ་དེང་སང་གངས་ཅན་ལྗོངས་འདི་ཁྱབ། །བདག་ཀྱང་སྔོན་བསགས་ལས་ཀྱིས་སྙིགས་མའི་དུས། ༧ །བསྟན་པའི་མཇུག་འདིར་གངས་རིའི་ཁྲོད་དུ་སྐྱེས། །མ་རུང་འདུལ་དཀའི་སྐྱེ་བོས་ཕྱོགས་ཀུན་ཁྱབ། །དེས་ན་བསྟན་ལ་ཕན་པའི་གོ་སྐབས་དཀའ། །འོན་ཀྱང་རང་ཉིད་སྐྱེས་སྟོབས་བློ་གསལ་ཞིང་། ༨ །ལྷག་པར་ཡོངས་འཛིན་མཆོག་གིས་རྗེས་བཟུང་བས། །མདོ་སྔགས་གསུང་རབ་རྒྱ་མཚོའི་ཚིག་དོན་ལ། །འབད་པ་ཆུང་ངུས་ཀུན་ཀྱང་ཁོངས་སུ་ཚུད། །ཁྱད་པར་རྡོ་རྗེ་འཆང་དངོས་ཡོངས་འཛིན་མཆོག ༩ །ཡབ་གཅིག་ཧེ་རུ་ཀ་དཔལ་མུས་པ་རྗེའི། །བྱིན་རླབས་ཟབ་མོ་སྙིང་དབུས་བརྟན་ཞུགས་པས། །ངེས་དོན་མཆོག་གི་རྟོགས་པ་འདི་ལྟར་ཤར། །
སྔོན་གྱི་མཁས་གྲུབ་ཆེན་པོ་དག་གི་གསུང་ལས་་་་་་
སྲིད་ཞིའི་སྣང་བརྙན་རྨི་ལམ་ཟློས་གར་འདི། ༡༠ །གཞན་ན་མ་མཆིས་རང་སེམས་གཅིག་པུའི་འཁྲུལ། །སེམས་ཉིད་ངོ་བོ་རྟོགས་བྱ་རྟོགས་བྱེད་བྲལ། །རུས་སྦལ་སྤུ་ཡིས་ནམ་མཁའི་པདྨོ་ཁེབས། །ཆུ་ནང་ཟླ་བ་བྲག་ཆའི་སྒྲ་ཡིས་བོས། ༡༡ །རི་བོང་རྭ་ཡིས་མོ་གཤམ་ཕྲུ་གུ་བསད། །སྔོན་ཆད་དོན་མེད་འཁྲུལ་པས་རང་མགོ་སྐོར། །བལྟ་རྒྱུ་མེད་པའི་སེམས་ལ་ད་ནི་བལྟ། །མཐོང་རྒྱུ་མེད་པའི་དོན་ནི་ཁོ་བོས་མཐོང་། ༡༢ །བརྗོད་རྒྱུ་མེད་པའི་ཚིག་ཏུ་ཅི་ཞིག་བརྗོད། །ཀྱེ་ཧོ་ད་ནི་ཉམས་ལེན་ཟད་མཐར་ཕྱིན།
།ཅེས་གསུངས་པ་ལྟར།
།ཨེ་མ་དོན་འདི་རྟོགས་པ་བླ་མའི་དྲིན། །བཀའ་དྲིན་མཚུངས་པ་མེད་པའི་མགོན་ཁྱོད་ཀྱིས། ༡༣ ད་དུང་བདག་དང་བདག་གི་གདུལ་བྱ་རྣམས། །བྱང་ཆུབ་བར་དུ་རབ་བརྩེའི་ཐུགས་རྗེ་ཡིས། །འབྲལ་བ་མེད་པར་རྗེས་སུ་གཟུང་དུ་གསོལ། །འདི་སྦྱར་དགེ་བས་བདག་ཅག་དཔོན་སློབ་རྣམས། ༡༤ །དུས་འདིར་ཚེ་རིང་ནད་མེད་བསམ་དོན་འགྲུབ། །ཆོས་སྲིད་དཔལ་འབྱོར་དབྱར་མཚོ་ལྟར་རྒྱས་ཤིང་། །རང་གཞན་དོན་གཉིས་འབད་མེད་ལྷུན་གྲུབ་སྟེ། ཕྱི་མ་བདེ་བ་ཅན་དུ་སྐྱེ་བར་ཤོག ༡༥ །ལེགས་བཤད་འདི་དོན་འཛིན་དང་སེམས་པ་དང་། འབྲི་དང་གཞན་ལ་འཆད་སོགས་གང་བྱེད་པ། །དེ་དག་རྣམས་ལ་བསྲུང་ཞིང་སྐྱོབས་པ་དང་། །ཆོས་འདི་སྤེལ་བ་
་་་་་པུ་ཏྲ་ཆེན་པོས་
ཕྲིན་ལས་གོན་པོས་མཛོད། །ཅེས་ཡོངས་རྫོགས་བསྟན་པ་རིན་པོ་ཆེའི་ཉམས་ལེན་གྱི་མན་ངག་གསུང་ངག་རིན་པོ་ཆེ་བྱོན་ཚུལ་ཁོག་ཕུབ་དང་བཅས་པ་རྒྱས་པར་བཤད་པ་ལེགས་བཤད་འདུས་པའི་རྒྱ་མཚོ་ཞེས་བྱ་བ་འདི་ནི། མི་འཕྲོག་པའི་མཁྱེན་རབ་དང་ཐུགས་རྗེ་ཚད་མེད་པ་མངའ་བ་སྐུ་ཚེ་དཔག་ཏུ་མེད་པའི་སྔོན་རོལ་ནས་རང་གཞན་གྱི་གྲུབ་པའི་མཐའ་རྒྱ་མཚོ་ལྟ་བུའི་ཕ་རོལ་ཏུ་སོན་པས་སྐུའི་སྐྱེ་བ་འདིར་མཁས་གྲུབ་རྣམས་ཀྱི་གཙུག་གི་ནོར་བུར་གྱུར་པ་འཇམ་པའི་དབྱངས་དབང་པོའི་མཚན་ཅན་དེ་ཉིད་དང་། དེའི་གཅུང་རྒྱལ་སྲས་སྦས་པའི་རྣལ་འབྱོར་དཔལ་ས་སྐྱ་པ་ཆེན་པོ་སྔགས་འཆང་གྲགས་པ་བློ་གྲོས་རྒྱལ་མཚན་དཔལ་བཟང་པོ་སྟེ་འཇམ་པའི་དབྱངས་ཀྱི་སྤྲུལ་པའི་སྐུ་འགྲན་ཟླ་དང་བྲལ་བའི་སྐུ་མཆེད་རྣམ་པ་གཉིས་དང་། དཀྱིལ་འཁོར་རྒྱ་མཚོའི་ཁྱབ་བདག་དྲུག་པ་རྡོ་རྗེ་སེམས་དཔའ་དང་དབྱེར་མ་མཆིས་པ་ཡོངས་འཛིན་འབྲེལ་ཚད་དོན་ལྡན་རྒྱལ་བ་མུས་པ་ཆེན་པོ་རྡོ་རྗེ་འཆང་སངས་རྒྱས་རྒྱལ་མཚན་རྣམས་ཀྱི་ཞབས་སེན་དབང་གི་རྒྱལ་པོ་སྤྱི་བོའི་རྒྱན་དུ་བཀོད་ཅིང་། གསུང་གི་བདུད་རྩིའི་སྐལ་བ་བཟང་པོར་གྱུར་པ་ཤྲཱི་ས་སྐྱ་པ་ཤཱཀྱའི་དགེ་བསྙེན་ཐེག་པ་མཆོག་གི་རྣལ་འབྱོར་པ་ངག་དབང་ཀུན་དགའ་བསོད་ནམས་གྲགས་པ་རྒྱལ་མཚན་དཔལ་བཟང་པོས་རྩོད་དུས་ཀྱི་རྒྱལ་བ་གཉིས་པ་རྗེ་བཙུན་ས་སྐྱ་པའི་བླ་ཆེན་གོང་མ་ལྔ་བརྒྱུད་པ་དང་བཅས་པའི་གསུང་རབ་རབ་འབྱམས་མུ་མཐའ་མེད་པ་རྣམས་དང་། གཞན་ཡང་བུ་སྟོན་ཐམས་ཅད་མཁྱེན་པ་སོགས་ཚད་ལྡན་གྱི་མཁས་པ་མང་པོའི་ཡིག་ཆ་དུ་མ་དང་། ཁྱད་པར་ཕྱོགས་འདི་ལ་ངེས་པར་མཁོ་བའི་གསུང་རབ་ལ་རྗེ་བཙུན་ཆེན་པོའི་བླ་མ་རྒྱ་བོད་ཀྱི་ལོ་རྒྱུས། དམར་གྱི་ཞིབ་མོ་རྡོ་རྗེ། བར་སྟོན་གྱི་ཞིབ་མོ་རྣམ་དག བླ་མ་དམ་པའི་ངོ་མཚར་སྣང་བ། དེའི་གསལ་བྱེད་མུས་སྲད་པས་མཛད་པ། རྗེ་ངོར་པའི་ཆོས་འབྱུང་བསྟན་པ་རྒྱས་པའི་ཉི་འོད། དེའི་ཁ་སྐོང་ཀུན་མཁྱེན་གོ་རམ་པས་མཛད་པ། གཞན་ཡང་ཞ་མའི་ལོ་རྒྱུས་ཆེན་མོ། སྤངས་རྗེའི་ཆོས་འབྱུང་། འབྲོམ་ལུགས་ཀྱི་ཆོས་འབྱུང་། ཆ་རྒན་གྱི་བླ་མ་རྒྱ་བོད་ཀྱི་ལོ་རྒྱུས། རྗེ་ཀླུ་སྒྲུབ་རྒྱ་མཚོའི་ཆོས་འབྱུང་ཁོག་ཕུབ་ཟིན་བྲིས་སོགས་དང་གཞན་ཡང་མཛད་བྱང་མེད་ཀྱང་ས་ལུགས་དང་། ཞ་ལུགས་ཀྱི་དཔེ་རྙིང་དུ་མ་དང་། རང་རང་གི་གཞུང་བཤད་ནས་འབྱུང་བའི་ལོ་རྒྱུས་སོགས་ངོ་མཚར་བའི་ཆ་ཤས་ཀྱི་གཏེར་མཛོད་དེ་རྣམས་ལ་ལེགས་པར་བརྟེན་ཞིང་། ཁོག་ཕུབ་ཀྱི་ཡི་གེ་ཡང་རྗེ་ཨེ་ཝྃ་པ་ཆེན་པོ་དཀོན་མཆོག་ལྷུན་གྲུབ་ཀྱི་གསུང་ལ་རྗེ་ཀུན་དགའ་མཆོག་ལྡན་པ་སོགས་དུས་མཚུངས་དཔྱོད་ལྡན་གྱི་བུ་སློབ་ཡང་སློབ་དང་བཅས་པ་དུ་མས་ཟིན་བྲིས་སུ་མཛད་པའི་ཁོག་ཕུབ་ཀྱི་བཤད་པ་ངོ་མཚར་རྨད་དུ་བྱུང་བ་དུ་མ་དང་། གཞན་ཡང་རྗེ་སེམས་དཔའ་ཆེན་པོའི་དངོས་སློབ་བདག་ཆེན་རྡོ་རྗེ་འཆང་བློ་གྲོས་རྒྱལ་མཚན་གྱི་སློབ་བརྒྱུད་མཁས་པ་དུ་མས་མཛད་པའི་ཁོག་ཕུབ་ཀྱི་ཡིག་ཆ་སོགས་གསུང་རབ་དྲི་མ་མེད་པ་དེ་རྣམས་ལ་ཡུན་རིང་མོ་ནས་འདྲིས་པར་བྱས་ཤིང་ཞིབ་ཏུ་དཔྱད་དེ་རང་ལོ་ཉེར་ལྔ་ལོན་པ་རྒྱ་གར་ལུགས་ལ་དུརྨཿཏི། ཞེས་པ་བློ་ངན་དང་། རྒྱ་ནག་ལུགས་ལ་ལྕགས་མོ་བྱ་ཡི་ལོའི་མགོ་ཟླ་བའི་དཀར་ཕྱོགས་ཀྱི་ཚེས་བཅུ་གཅིག་སྔོན་སློབ་དཔོན་རིན་པོ་ཆེ་དཔལ་ལྡན་རྩེ་མོ་ཞབས་ཉིད་སྐུའི་བཀོད་པ་གཉིས་ཀྱི་སྒོ་ནས་ཟབ་མོ་ཆོས་དབྱིངས་སུ་མཉམ་པར་བཞག་པའི་ཚུལ་བསྟན་པའི་དུས་དྲན་གྱི་མཆོད་པ་འབུལ་བའི་ཉིན་བོད་ཀྱི་རྡོ་རྗེ་གདན་དཔལ་ས་སྐྱའི་གཙུག་ལག་ཁང་བཞི་ཐོག་བླ་བྲང་ཆེན་པོར་སྦྱར་བའོ། །ཡི་གེ་པ་ནི་ཐུན་མོང་གི་རིག་གནས་གསོ་བ་རིག་པ་ལ་ལེགས་པར་སྦྱངས་ཤིང་། ཡི་གེའི་འདུ་བྱེད་ལ་ཤིན་ཏུ་མཁས་པའི་གདོང་དགའ་བ་བསམ་པ་དོན་གྲུབ་ཀྱིས་དད་གུས་ཆེན་པོའི་སྒོ་ནས་བགྱིས་སོ། །འདི་ལ་ཉེས་པའི་ཚོགས་མཆིས་ན་བླ་མ་དང་མཁའ་འགྲོས་བཟོད་པར་མཛད་ནས་བསྟན་པ་དང་སེམས་ཅན་ལ་ཕན་པ་རྒྱ་ཆེན་པོ་འབྱུང་བར་བྱིན་གྱིས་བརླབ་ཏུ་གསོལ། དཔལ་འཕྲིན་ལས་ཀྱི་མགོན་པོ་དམ་ཅན་མོན་བུ་པུ་ཏྲས་བསྟན་བཅོས་འདི་ཉིད་འཕེལ་ཞིང་རྒྱས་པའི་འཕྲིན་ལས་མཛད་དེ། དྷརྨ་ཨུ་ད་ཡ་མསྟུ།
ཆོས་འདི་དར་བར་གྱུར་ཅིག
ཤཱ་ས་ན་ས་ཏྭ་ཧི་ཏོ་བྷ་ཝནྟུ།
བསྟན་པ་དང་སེམས་ཅན་ལ་ཕན་ཐོགས་པར་གྱུར་ཅིག །
ཀ་ལྱ་ན་བརྡྷནྟུ།
དགེ་ལེགས་འཕེལ་བར་གྱུར་ཅིག། །། ༈ མཁན་ཆེན་ཨ་པད་རིན་པོ་ཆེའི་དགོངས་བཞེད་ལྟར་གུ་རུས་ཞབས་ཞུ་བགྱིས་པའོ།།

ཨ་མྱེས་ཞབས།
གསུ